# Bible (Wycliffe)/Tite
## Chapter 1

$^1$ Poul, the seruaunt of God, and apostle of Jhesu Crist, bi the feith of the chosun of God, and bi the knowing of the treuthe,
$^2$ whiche is aftir pitee, in to the hope of euerlastinge lijf, which lijf God that lieth not, bihiyte bifore tymes of the world;
$^3$ but he hath schewid in hise tymes his word in preching, that is bitakun to me bi the comaundement of `God oure sauyour,
$^4$ to Tite, most dereworthe sone bi the comyn feith, grace and pees of God the fadir, and of Crist Jhesu, oure sauyour.
$^5$ For cause of this thing Y lefte thee at Crete, that thou amende tho thingis that failen, and ordeyne preestis bi citees, as also Y disposide to thee.
$^6$ If ony man is withoute cryme, an hosebonde of o wijf, and hath feithful sones, not in accusacioun of letcherie, or not suget.
$^7$ For it bihoueth a bischop to be without cryme, a dispendour of God, not proud, not wrathful, not drunkelew, not smytere, not coueytouse of foul wynnyng;
$^8$ but holdinge hospitalite, benygne, prudent, sobre, iust,
$^9$ hooli, contynent, takinge that trewe word, that is aftir doctryn; that he be miyti to amoneste in hoolsum techyng, and to repreue hem that ayenseien.
$^{10}$ For ther ben many vnobedient, and veyn spekeris, and disseyueris, moost thei that ben of circumcisyoun,
$^{11}$ whiche it bihoueth to be repreued; whiche subuerten alle housis, techinge whiche thingis it bihoueth not, for the loue of foul wynnyng.
$^{12}$ And oon of hem, her propre profete, seide, Men of Crete ben euere more lyeris, yuele beestis, of slowe wombe.
$^{13}$ This witnessyng is trewe. For what cause blame hem sore, that thei be hool in feith,
$^{14}$ not yyuynge tent to fablis of Jewis, and to maundementis of men, that turnen awei hem fro treuthe.
$^{15}$ And alle thingis ben clene to clene men; but to vnclene men and to vnfeithful no thing is clene, for the soule and conscience of hem ben maad vnclene.
$^{16}$ Thei knoulechen that thei knowen God, but bi dedis thei denyen; whanne thei ben abhominable, and vnbileueful, and repreuable to al good werk.

## Chapter 2

$^1$ But speke thou tho thingis that bisemen hoolsum teching;
$^2$ that elde men be sobre, chast, prudent, hool in feith, in loue, and pacience;
$^3$ also olde wymmen in hooli abite, not sclaundereris, not seruynge myche to wyn, wel techynge, that thei teche prudence.
$^4$ Moneste thou yonge wymmen, that thei loue here hosebondis, that thei loue her children;
$^5$ and that thei be prudent, chast, sobre, hauynge cure of the hous, benygne, suget to her hosebondis, that the word of God be not blasfemyd.
$^6$ Also moneste thou yonge men, that thei be sobre.
$^7$ In alle thingis yyue thi silf ensaumple of good werkis, in teching, in hoolnesse, in sadnesse.
$^8$ An hoolsum word, and vnrepreuable; that he that is of the contrarie side, be aschamed, hauynge noon yuel thing to seie of you.
$^9$ Moneste thou seruauntis to be suget to her lordis; in alle thingis plesinge, not ayenseiynge, not defraudynge,
$^{10}$ but in alle thingis schewinge good feith, that thei onoure in alle thingis the doctryn of `God, oure sauyour.
$^{11}$ For the grace of `God, oure sauyour,
$^{12}$ hath apperid to alle men, and tauyte vs, that we forsake wickidnesse, and worldli desyris, lyue sobreli, and iustli, `and piteuousli in this world,
$^{13}$ abidinge the blessid hope and the comyng of the glorie of the greet God, and of oure sauyour Jhesu Crist;
$^{14}$ that yaf hym silf for vs, to ayenbie vs fro al wickidnesse, and make clene to hym silf a puple acceptable, and suere of good werkis.
$^{15}$ Speke thou these thingis, and moneste thou, and repreue thou with al comaundement; no man dispise thee.

## Chapter 3

$^1$ Amoneste hem to be sugetis to prynces, and to poweris; to obeische to that that is seid, and to be redi to al good werk;
$^2$ to blasfeme no man, to be not ful of chiding, but temperat, schewynge al myldenesse to alle men.
$^3$ For we weren sum tyme vnwise, vnbileueful, errynge, and seruynge to desiris, and to dyuerse lustis, doynge in malice and enuye, worthi to be hatid, hatinge ech othere.
$^4$ But whanne the benygnyte and the manhed of oure sauyour God aperide,
$^5$ not of werkis of riytwisnesse that we diden, but bi his merci he made vs saaf, bi waischyng of ayen bigetyng, and ayen newyng of the Hooli Goost,
$^6$ whom he schedde into vs plenteuousli bi Jhesu Crist,
$^7$ oure saueour, that we iustified bi his grace, ben eiris by hope of euerlastinge lijf.
$^8$ A trewe word is, and of these thingis Y wole that thou conferme othere, that thei that bileuen to God, be bisy to be aboue othere in good werkis. These thingis ben good, and profitable to men.
$^9$ And eschewe thou foltische questiouns, and genologies, and stryues, and fiytyngis of the lawe; for tho ben vnprofitable and veyn.
$^{10}$ Eschewe thou a man eretik, aftir oon and the secound correccioun;
$^{11}$ witinge that he that is siche a maner man is subuertid, and trespassith, and is dampned bi his owne dom.
$^{12}$ Whanne Y sende to thee Arteman, or Titicus, hiy thou to `come to me to Nycopolis; for Y haue purposid to dwelle in wyntir there.
$^{13}$ Bisili byfor sende Zenam, a wise man of lawe, and Apollo, that no thing faile to hem.
$^{14}$ Thei that ben of ouris, lerne to be gouernouris in good werkis, to necessarie vsis, that thei be not with out fruyt.
$^{15}$ Alle men that ben with me greeten thee wel. Grete thou wel hem, that louen vs in feith. The grace of God be with you alle. Amen.
Old Testament
* Genesis
* Exodus
* Leviticus
* Numbers
* Deuteronomy
* Joshua
* Judges
* Ruth
* 1 Kings
* 2 Kings
* 3 Kings
* 4 Kings
* 1 Paralipomenon
* 2 Paralipomenon
* 1 Esdras
* 2 Esdras
* 3 Esdras
* Tobit
* Judith
* Esther
* Job
* Psalms
* Proverbs
* Ecclesiastes
* Songes of Songes
* Wisdom
* Syrach
* Isaiah
* Jeremiah
* Lamentations
* Preier of Jeremye
* Baruk
* Ezechiel
* Daniel
* Osee
* Joel
* Amos
* Abdias
* Jonas
* Mychee
* Naum
* Abacuk
* Sofonye
* Aggey
* Sacarie
* Malachie
* 1 Machabeis
* 2 Machabeis
New Testament
* Matheu
* Mark
* Luke
* John
* Dedis of Apostlis
* Romaynes
* 1 Corinthis
* 2 Corinthis
* Galathies
* Effesies
* Filipensis
* Colosencis
* 1 Thessalonycensis
* 2 Thessalonycensis
* 1 Tymothe
* 2 Tymothe
* Tite
* Filemon
* Ebrews
* James
* 1 Petre
* 2 Petre
* 1 Joon
* 2 Joon
* 3 Joon
* Judas
* Apocalips
* Laodicensis